Document ID: 32014R0918

REGOLAMENT TA' IMPLIMENTAZZJONI TAL-KUMMISSJONI (UE) Nru 918/2014
tat-22 ta' Awwissu 2014
li jemenda r-Regolament ta' Implimentazzjoni (UE) Nru 540/2011 fir-rigward tal-kundizzjonijiet ta' approvazzjoni tas-sustanza attiva Feromoni tal-Lepidopteri ta' Katina Dritta
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b'mod partikolari l-Artikolu 13(2)(c) tiegħu,
Billi:
(1)
Is-sustanza attiva Feromoni tal-Lepidopteri ta' Katina Dritta ġiet inkluża fl-Anness I tad-Direttiva tal-Kunsill 91/414/KEE (2) bid-Direttiva tal-Kummissjoni 2008/127/KE (3) b'konformità mal-proċedura prevista fl-Artikolu 24b tar-Regolament tal-Kummissjoni (KE) Nru 2229/2004 (4). Minn mindu r-Regolament (KE) Nru 1107/2009 ħa post id-Direttiva 91/414/KEE, din is-sustanza qed titqies li ġiet approvata skont dak ir-Regolament u hija elenkata fil-Parti A tal-Anness tar-Regolament ta' Implimentazzjoni tal-Kummissjoni (UE) Nru 540/2011 (5).
(2)
B'konformità mal-Artikolu 25a tar-Regolament (KE) Nru 2229/2004, l-Awtorità Ewropea dwar is-Sigurtà fl-Ikel, minn hawn 'il quddiem imsejħa 'l-Awtorità', ippreżentat lill-Kummissjoni l-opinjoni tagħha dwar l-abbozz tar-rapport ta' analiżi għall-Feromoni tal-Lepidopteri ta' Katina Dritta (6) fit-13 ta' Diċembru 2013. L-Awtorità wasslet l-opinjoni tagħha dwar il-Feromoni tal-Lepidopteri ta' Katina Dritta lin-notifikatur. Il-Kummissjoni stednitha tressaq il-kummenti tagħha dwar l-abbozz tar-rapport ta' analiżi għall-Feromoni tal-Lepidopteri ta' Katina Dritta. L-abbozz tar-rapport ta' analiżi u l-opinjoni tal-Awtorità ġew eżaminati mill-Istati Membri u mill-Kummissjoni fi ħdan il-Kumitat Permanenti dwar il-Pjanti, l-Annimali, l-Ikel u l-Għalf u fil-11 ta' Lulju 2014 ġew iffinalizzati fl-għamla ta' rapport ta' analiżi tal-Kummissjoni għall-Feromoni tal-Lepidopteri ta' Katina Dritta.
(3)
Ġie kkonfermat li s-sustanza attiva Feromoni tal-Lepidopteri ta' Katina Dritta għandha titqies approvata skont ir-Regolament (KE) Nru 1107/2009.
(4)
Il-Feromoni tal-Lepidopteri ta' Katina Dritta huma grupp ta' feromoni prodotti naturalment minn insetti tal-ordni Lepidoptera. Dawn għandhom definizzjoni strutturali u mekkaniżmu tal-azzjoni komuni. Ir-rapport ta' analiżi dwar il-Feromoni tal-Lepidopteri ta' Katina Dritta (SANCO/2633/2008) jinkludi lista ta' komposti individwali li għandhom id-definizzjoni strutturali komuni ta' Feromoni tal-Lepidopteri ta' Katina Dritta u jinsabu fi prodotti awtorizzati għall-protezzjoni tal-pjanti. Dik il-lista se tiġi aġġornata, kif xieraq.
(5)
Skont l-Artikolu 13(2) tar-Regolament (KE) Nru 1107/2009 flimkien mal-Artikolu 6 tiegħu kif ukoll fid-dawl tal-għarfien xjentifiku u tekniku attwali, huwa meħtieġ li jiġu emendati l-kundizzjonijiet għall-approvazzjoni tal-Feromoni tal-Lepidopteri ta' Katina Dritta. B'mod partikolari, jixraq li tintalab iktar informazzjoni ta' konferma.
(6)
L-Anness tar-Regolament ta' Implimentazzjoni (UE) Nru 540/2011 għandu għalhekk jiġi emendat kif xieraq.
(7)
Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DAN IR-REGOLAMENT:
Artikolu 1
Emenda tar-Regolament ta' Implimentazzjoni (UE) Nru 540/2011
Il-Parti A tal-Anness tar-Regolament ta' Implimentazzjoni (UE) Nru 540/2011 hija emendata skont l-Anness ta' dan ir-Regolament.
Artikolu 2
Dħul fis-seħħ
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-22 ta' Awwissu 2014.

Labels: 0
3
20
6